“በጥምረቱ ስም አዲስ አበባ ላይ ሠላም፤ መቐሌ ላይ ጦርነት የሚታወጅበት አግባብ አይኖርም” -የኢትዮጵያ ፌዴራሊስት ኃይሎች ጥምረት
አዲስ አበባ፡- በጥምረቱ ስም አዲስ አበባ ላይ ሠላም፤ መቐሌ ላይ ደግሞ ጦርነት የሚታወጅበት አግባብ መኖር ስለሌለበት የጥምረቱን ካባ ደርበው ከጥምረቱ ውጭ መቐሌ ላይ የራሳቸውን ፍላጎት ለማሳካት የሚንቀሳቀሱትን
 ህወሓትን እና ኢዲዩን ከጥምረቱ አባልነት ማገዱን የኢትዮጵያ ፌዴራሊስት ኃይሎች ጥምረት አስታወቀ።
ጥምረቱ በአዲስ አበባ ሂልተን ሆቴል ለሁለት ቀናት ሲያካሂድ በቆየው አራተኛ መደበኛ ጠቅላላ ጉባኤው ማጠናቀቂያ ላይ ትናትን በሰጠው መግለጫ እንዳለመከተው፤ ጥምረቱ 24 ድርጅቶችን ይዞ የተመሠረተ ሲሆን፤ ሁለት ጠቅላላ ጉባኤዎቹን መቐሌ ላይ አካሂዷል። ሦስተኛውን አዲስ አበባ ላይ ለማካሄድ በወሰነው መሠረትም አዲስ አበባ ላይ አካሂዷል። ይሁን እንጂ ህወሓት እና ኢዲዩ መቀሌ ካልሆነ አዲስ አበባ አንሳተፍም በማለት ቀርተዋል። ከዚህ ባለፈም በጥምረቱ ላይ ያልተገባ የፕሮፖጋንዳ ዘመቻ በሚዲያ የከፈቱ ሲሆን፤ በጥምረቱ ስም የአገርንና ህዝብን ደህንነት አደጋ በሚጥል መልኩ እየተንቀሳቀሱ ይገኛል። ይህ ደግሞ ተገቢ ባለመሆኑ ጥምረቱ ሁለቱን ፓርቲዎች ከጥምረቱ አባልነት አግዷል።
ጥምረቱ በጉባኤው ያሳለፈውን ውሳኔ አስመልክቶ የኦሮሞ ነፃነት ንቅናቄ ሊቀመንበር እና የኢትዮጵያ ፌዴራሊስት ኃይሎች ጥምረት ሰብሳቢ አቶ ደረጀ በቀለ እንደተናገሩት፤ ህወሓት እና ኢዲዩ በአባላቱ መካከል ውዥንብርን በመፍጠር ስብሰባውን ለማደናቀፍ ሞክረዋል። ከዚህ ባለፈም ጥምረቱ በሚያካሂዳቸው ስብሰባዎች ላይ ለመሳተፍ ፍቃደኛ መሆን አልቻሉም። አራተኛውን የጥምረቱን ጠቅላላ ጉባኤ ሳይቀር ለማደናቀፍ በሰፊው ሠርተዋል። በመሆኑም በጥምረቱ አሠራርና ደንብ መሠረት የሚንቀሳቀሱ መንኛውም የፖለቲካ ሃይሎች ላይ በአሠራሩ መሠረት እርምጃ መውሰድ ስለሚገባ ህወሓትና ኢዲዩ ከጥምረቱ አባላነት እንዲታገዱ ሆኗል።
ምክንያቱም ሁለቱ ፓርቲዎች ለአገርም የሚጠቅም ሆነ ጥምረቱንም የሚያጠናክር ተግባር መፈፀም ሲገባቸው፤ ጥምረቱን የሚያደናቅፍ እንዲሁም አገሪቱ በችግር ውስጥ ባለችበት ወቅት ሕገ መንግሥታዊ ሥርዓቱን በመጣስና ክህደት በመፈፀም ላይ ይገኛሉ። በዚህም ከጥምረቱ ራስን የማግለል ዝንባሌያቸው እንደተጠበቀ ሆኖ፤ ግማሽ ፓርቲ አዲስ አበባ ሆኖ ስለ ሠላም መሥራት፤ የተወሰነው ደግሞ
 መቐሌ ላይ ሆኖ ጦርነት ማወጅ አይገባውም። ጥምረቱ የሚሠራው ደግሞ ለሰላም እንጂ ለጦርነት ባለመሆኑ ይሄን አይነት አካሄድ ተቀባይነት የለውም። መንግሥትም ሆነ ህብረተሰቡ ጥምረቱ ሠላምን እንጂ ጦርነትን እያወጀ የማይሄድ መሆኑን ሊገነዘቡለት ይገባል። በቀጣይም ጥምረቱ፣ ከጥምረቱ እውቅና ውጭ የሚንቀሳቀሱና በዚህ መልኩ ጦርነት የሚያውጁ ኃይሎችን እንዳስወገደ ሁሉ፤ ሠላማዊ እንቅስቃሴውን በመደገፍ አብረው ለመሥራት ከሚፈልጉ ማናቸውም ኃይሎች ጋር አብሮ ለመሥራት ዝግጁ ነው።
በጉባኤው የተሳተፉ የጥምረቱ አባላትም፤ አገራችን በአሁኑ ሰዓት ከፍተኛ ችግር ናት ያለችው። ይሄን ችግር ደግሞ የፖለቲካ ኃይሎች በጋራ በመነጋገርና በመወያየት ሊፈቱት የሚገባ ነው። ይህ ጥመረት ደግሞ በርካታ ብሔር ብሔረሰቦችን ያቀፉ በርካታ ድርጅቶችን ያቀፈ እንደመሆኑ በዚህ ረገድ ትልቅ ሚና አለው። ህወሓት ደግሞ ከሁለተኛው ጉባኤ በኋላ ከጥምረቱ ጋር ለመጓዝ ፈቃደኛ ሳይሆን ቀርቷል። እኛ ደግሞ ስለ አገር ጉዳይ እየተወያየን እንደመሆኑ ህወሓት በዚህ ላይ ሊያዘንና ሊመራን አይገባም። ይልቁንም ጥምረቱን ሳያማክር ምርጫ አካሂዳለሁ እያለ ሲሆን፤ ከዚህ ባለፈም በተለያየ ሚዲያዎች የቃላት ጦርነት ሲወረውርብን ተደምጧል። ከዚህ አንፃር ህወሓት ከጥምረቱ ጋር መቀጠል አይችልም፤ ሲሉ በሙሉ ድምጽ ነው ውሳኔውን ማጽደቃቸውን ገልፀዋል።
በመግለጫው ወቅት እንደተጠቆመው፤ ጉባኤው በተለያዩ አገራዊ ጉዳዮች ላይ በመምከር የጋራ አቅጣጫ አስቀምጧል። በዚህም የታላቁ የኢትዮጵያ ህዳሴ ግድብ ያለማንም ጣልቃ ገብነት ሊጠናቀቅና ህዝቡ ከጨለማ እንዲወጣ በማስቻል ሂደት ጥምረቱ ከህዝብ ጋር ይሠራል። ዘንድሮ ይካሄድ የነበረው ምርጫ በኮቪድ 19 ወረርሽኝ ምክንያት መራዘሙን ተከትሎ ሁሉም የጥምረቱ አባላት በቀጣይ መሥራት በሚገባቸው ጉዳዮች ላይ ተወያይቶ አቅጣጫ አስቀምጧል። ህብረሰተቡ ከወረርሽኙ ራሱን በሚጠብቅበትና ሠላሙን ማረጋገጥ በሚችልባቸው ጉዳዮች ላይም ምክክር ተደርጓል።
አዲስ ዘመን ሰኔ 19/2012
ወንድወሰን ሽመልስ